**Дагестанский институт повышения квалификации педагогических кадров**

**Кафедра филологического образования**

**Проект**

*Тема войны в дагестанской литературе*

Содержание

Цебераг1и……………………………………………………………………… 3

1. Авар поэзиялда Ватlанияб рагъул тема..………………………………… 5

1.1.Рагъул темаялъул поэзиялъул бут1аби………………………………….. 8

2. Рагъул темаялда хъварал асарал малъулеб авторасул методика……….. 19

Х1асил ………………………………………………………………………… 21

Пайда босараб литература ……………………………………………………23

Цебераг1и

*Рагъалъ вас гьавуларо,*

*Гьавуравги вахъула.*

К1удияб Ват1анияб рагъалъ к1очонареб лъалк1 тана нилъер тарихалда. Дуниял бижаралдаса гьединаб вах1шияб рагъ бук1инч1ин рик1к1унеб буго тарихалъул ц1ех-рех гьабулел г1алимзабаз. Гьеб рагъалъ бицун х1ал к1олареб г1акъуба ч1амизабуна нилъер халкъалда. Анц1-анц1 соназ нахъе ккезе гьабуна х1укуматалъул цебет1ей. 27 миллионалде г1агарун чи хвана. Рак1алдаго гьеч1ого, гьабураб къот1и-къайги хвезабун, 1945 соналъ нилъер Ват1аналде т1аде вах1щияв тушман к1анц1и Россиялъул киналго халкъазего г1адин, дагъистаналъул г1емермиллаталъулаб халкъалъеги к1удияб балагьлъун ккана.

Нилъер Дагъистаналъул кинабго халкъ цолъун данде бахъана г1аммав тушманасде. Гьеб зах1матаб заманалда халкъгун цадахъ рук1ана дагъистаналъул хъвадарухъабиги. Фронталда, тушманасде данде рагъулезда гьоркьор рук1ана табасараназул хъвадарухъан Мут1алиб Митаров, аваразул поэт Ражаб Динмух1амаев, Ц1адаса Х1амзатил к1иго вас Ахилчиги Мух1амадги, тумазул машгьурав хъвадарухъан Эфенди Капиев вук1ана рагъул корреспондентлъун. Гьезул цо-цоял ват1аналде т1ад руссинч1о, абадиялъго чияр ракьалда кьижун хут1ана. Рагъул х1акъалъулъ хъварал гьезул асарал кьун руго школалъул программаялдаги: Г1.Хачалов «Т1аса лъугьа, гьалмагъ,майор» (3 с.) 5кл.; Р. Динмух1амаев «Хиянатчи» (4с.) 6кл.; Р.Х1амзатов «Россиялъул солдатал», «Къункъраби» (4 с.), Э.Капиев «Разведчикал», «Сабаб»(2с.), М.Г1абдулх1алимов «Госпиталалъул вас»(4 с.); 7кл. Б. Митаров «Бице гьудулзаби» (1с.); Ф.Г1алиева «Анц1ила микьабилеб их» ва гь.ц. Гьезда гьоркьоб хасаб бак1 ккола поэзиялъ.

Амма жакъа цо-цояз х1аракат бахъулеб буго Россиялъ фашизм дуниялалдаса т1аг1инабизе гьабураб къеркьеялъулъ ккураб бак1 мукъсанлъизабизе

Т1адеги нилъер г1ун бач1унеб г1елалда бук1ине кколеб къаг1идаялъ нилъерго тарих лъалеб гьеч1о, бах1арчиял умумузул ц1арал к1очене толел руго, К1удияб Ват1анияб рагъул х1акъалъулъ ц1акъго дагьаб гурони лъалеб гьеч1о. Жакъа къоялъе ц1акъ **к1вар** бугеб бугелъул т1аса бищана проекталъе гьаб тема. Аби бугелъулха цебе бук1аралда дуца туманк1 реч1ч1ани, бук1инеселъ дуда г1арада реч1ч1улилан.

Проекталъул **мурадал**: 1) К1удияб Ват1анияб рагъул х1акъалъулъ хъварал дагъистаналъул поэтазулгун ва гьезул асаразулгун ц1алдохъабазул лъай-хъвай гьаби;

2) Гьел асаразул кумекалдалъун лъималазулъ Ват1ан бокьи, патриотизм, умумузул бах1арчилъиялдаса ч1ух1и куцай.

Проекталъул **пайда** бук1ина авар адабият кьолел муг1алимзабаз школалда К1удияб Ват1анияб рагъул х1акъалъулъ хъварал асарал малъулеб мехалъ, рагъда хурхараб класстун къват1ибехун х1алт1и гьабулеб мехалъ.

**1.Авар поэзиялда Ватlанияб рагъул тема.**

Поэзия магlарулазе кидаго букlана цебегоялдаса нахъе гlадатлъун билълъараб, хlалбихьараб художествияб творчествоялъул къагlидалъун. Гьеб буго халкъалъул рухlияб дунялалде бищунго гlагараб къагlида. Гьелъ Кlудияб Ватlанияб рагъул соназда цlакъго хехго цебе рехун бихьизабуна халкъалъул рекlелги пикрабазулги хlалуциналъул къуват. Поэзиялъ гlадаб кутакаб, къуватаб асар гьабуларо инсанасул рекlееги пикрабазеги. Рагъул соназда поэзиялъ аслияб бакl ккола авар литератураялда. Рорхатал трибуназдасан кlалъалаго гьелъ халкъалда бицуна бищунго кlвар бугеб, чара гьечlеб, хlалуцараб.

Рагъалъ литератураялда цере лъуна цlиял темаби. Рагъул соназда нилъер поэзия лъугьана халкъалъул пикру бихьизабулеб гучаб алатлъун. Аслиял темабилъун лъугьана тушанасде бугеб гьалагаб ццин, Ватlаналде бугеб хlасратаб рокьи, бахlарчилъи, къохlехьей, гьудуллъи, фронталъулги тылалъулги цолъи, умумузул бахlарчилъи, тушманасул нахъегlанал ишал. Гьеб заманалъул асаразулъ рагъул байбихьудасанго баян гьабулеб буго фронталдаги тылалдаги советиял гlадамазул бахlарчияб къеркьей.

Шагlирзабазул хlалтlуе кlудияб асар гьабулеб букlана халкъалъ баччизе ккараб гlакъуба-къварилъиялъ, тушманасда тlад бергьенлъи босиялъе гlоло гlурхъи гьечlеб бахlарчилъиялъ. Гьелъ гъварилъизабуна гlумруялъе кьолеб къимат, цlикlкlана лирикияб байбихьи, рагlул хlеренлъи.

Рагъул соназда лирикиял кучlдул хъваялде вачlана Цl. Хlамзат. Рагъда эмен чlварай ясалъе Хlамзатица хъвараб кочlолъ буго кlудияб гlаданлъи, фашистиял хъачагъазе кьварараб ццин. «Гьитlинай Патlиде» абураб кочlодасан нилъеда цебе чlола балагьалъ къварид гьавурав, амма гьелда къуркьизавизе кlвечlев херав чиясул образ.

Патlи, дуда берчlвазе анищазда вукlарав

Инсул хабарги босун, вуссана дахlадада.

Аваданго вугилан нилъеде кагъталги хъван

Каранда унтиги чlван вукlун вуго дур дада.

Ахир тату хварабго, телалъ хабарги битlун,

Эмен тlаде щвелалде, хун ватана дур дада.

Балашов шагьаралда, щуго весталъ къватlивхун,

Къояз тарал руссунеб росулъ тана дур дада.

Дахlабабал рекlелав, кlудадал берзул канлъи,

Киназего хирияв хвана, Патlи, дур дада.

Творчествоялъул тlоцересел галабаздасанго лирикияв героясул бераздалъун дунялалъухъ балагьи хасиятаб букlана Расул Хlамзатовасе. Гьединаб буго гьесул «Ахилчи» абураб кечlги. Рагъде арав вас тlадвуссиналда божилъигун ялагьун йикlуна гьесул эбел, гьеб буго унго-унгояб гlумруялъул, чlагояв инсанасул сурат.

Моцlалги сверана соналги ана

Ва амма, Ахилчи, дир виларав вац,

Дица мун чlваразулъ цlехолев гьечlо.

Дица мун чlагоялъ цlехолев вуго.

Жегиги гьитlинго магlарул росулъ

Васазулъ мун вилун мискинай эбел

Ахилчи, Ахилчи, ва Ахилчиян,

Ахlдолеб замана лъаларищ дуда?

Васазул унтиялъ унтула эбел,

Васазул сахлъиялъ сахлъула эбел,

Амма эбел цоги, магlу тlечlого,

Бакътlерхьуде юссун ахlдолей йиго,

Ахилчи, Ахилчи, ва-а-а Ахилчиян,

Йохъ гулла дуда хъван батизе гьечlо.

Хъвадарухъабаз жигар бахъула жидер заманалъул гlадамазул гlамал-хасият бичlчlизе, гьезие тарбия кьезе. Гьезул героязда гlсиял рахъазулъги кlочонаро гlаданлъи, рекlел хlеренлъи. Масала, Мухтар Абакаровасул руго гьадинал рагlаби:

Украинаялъул керчал рохьазда

Кар борхатал гутlби тlегьалел руго.

Днепр гlоралъул свералабазда,

Ссундулъ гlурччинаб хер баккулеб буго.

Гlасияб рагъдаги поэтасул ракl пана гьабулеб буго тlабигlаталъул берцинлъиялъ, гьелъул гьайбатлъиялъ. Гьесда гьеб бихьулеб буго.

Поэзиялъул аслияб кlвар буссараб темалъул гьел соназда лъугьана тушманасда данде вагъулаго, дунялго хlикмалъизабураб багьадурлъи бихьизабурав, халкъалъул мурадазе гlоло жиндирго рухlалдаги барахщуларев Советияв Армиялъул Рагъухъанасул хlакъалъулъ тема. Гl.-В. Сулеймановичас хъвараб «Дир къисмат» абураб кочlол лирикияв герой вехьлъиялдаса поэтлъиялде вачlуна, хадув солдатлъун лъугьуна; гьитlинаб Дагъистаналъул вас вуго тlолабго Советияб Ватlаналъул хважаин. Гьединлъидал гьесул ракl судула, Украинаялъул тушманас чlунтизабураб ракь бихьараб мехалъ. Гьес Днепр гlоралъул эркенлъиялъе гlоло жиндирго чорхол би тlола. Халкъалъул биги, ццинги, къуватги жаниб лъедолеб гьелъул лъим поэтасе хирияб, гьуинаб буго.

Рагъул заманалъул поэзиялъулъ хасаб бакl ккола эбелалъул рокьуца. Рагъухъанасул образ тlей гьечlого бухьараб гьесул эбелалъул, яцалъул, йокьулелъул ва лъадул образазда.

Гьединлъидал литератураялда тlиритlана рагъда ругезги рокъор хутlаразги цоцахъе хъвалел кагътазул формал. Гьениб загьирлъана магlарулалъул къисматалъулъ ккарал кlудиял хисиял: Дагъистаналъул гlемерал ясал жалго гlахьаллъана рагъулъ, хlадурал рукlана бихьиназул бакlалда чlезе.

Дагъистаналъул хъвадарухъабазда кlоченчlо гlисинаб гlелги, хъвана гьез рагъулъ гьабулеб гlахьаллъиялъул хlакъалъулъги, гьезул бахlарчилъиялъул хlакъалъулъги, къохlехьеялъулги, рагъда гуреб тылалдаги гьезул хlаракаталъул, чlахlиязул бакlги ккун, гьел хlалтlулел рукlараб куцалъул, ракъиги, къечги, квачги гьез хlехьараб куцалъул, бергьенлъиялде букlараб гьезул кlудияб божиялъул.

*1.1.Рагъул темаялъул поэзиялъул бут1аби:*

1.Тохлъукьего тушман тlаде кlанцlиялъул хlакъалъулъ кучlдул. Масала, Р.Хlамзатовасул «Риидал гlужалда».

Риидал гlужалда, хъахlлъи балаго,

Парахатго лъимал кьижун рукlана.

Гитлерица кьуна бодуе буйрухъ

Тlолго Совет улка пасат гьабеян.

Немцазул аскарал гьес ритlун щвана,

Нилъергун рагъде, нилъеда данде.

Ана большевикал Ватlан цlунизе.

Гlурусазул полкал тlаде рахъана

Нилъер улкаялда киса-кирего

Эхеде рорхана гlадамаз хучдул.

2.Хиянатав тушманасде данде кьалде халкъ ахlиялъул хlакъалъулъ.

Гьел къоязда радиоялдасан кlалъалаго Дагъистаналъул халкъияв поэт Цl. Хlамзатица ахlана: «Магlарулал! Дица нуж ахlулел руго, нилъер бахlарчиял умумул гlадин гlумруялда барахщичlого, эркенлъиялъе, талихlаб гlумруялъе гlоло, Советияб власталъе гlоло рагъизе. Хунжрул чархида ккве, тункlал цlе, чуязда кьалал лъе, магlарулал! Тушман Дагъистаналъул кавабахъ вуго. Гlагарал мугlрул ва кlкlалал цlунизе рахъа!» Гьеб темаялда хъвараб буго Хlамзатил «Рахъа дида хадур…» абураб кечlги.

Рахъа дида хадур, харабазул тlел,

Хиянатаб квералъ каву рагьанин,

Цадахъ ярагъ бухье, бихьинал, цlуял,

Цlогьохъе гьужумал жанир реханин.

Договор цlураб квер цlадай бегьараб

Цlуяв гитлерие жаваб гьабизин.

Гьебго темаялда хъвараб буго З. Хlажиевасул «Тушманасе хвел» абураб кечl.

Хъубаб хlетlе чlанин бацlцlадаб ракьда,

Рачlа, кьерал васал, кьалде рахъинин.

Бухъарданин хъабан нилъер хъулбузда,

Рахъа тlолго тlаде Ватlан цlунизе.

3.Рагъул гlасиллъиялъул, халкъалда бихьараб гlакъуба-къварилъиялъул хlакъалъулъ, масала: Гl.-М. Хачаловасул «Хваразул цlаралдасан» абураб поэмаялда руго гьадинал рагlаби:

Дида бихьана рагъ, балагьалъул рагъ,

Мегъалги хурзалги бица релъараб,

Лъимер эбелалъул каранда чlвалеб,

Чlварай эбелалда лъимер хахулеб.

Букlана, гьудул, рагъ гьужумалъ арал

Гьаб кканин бицине чи тlад вуссинчlеб.

Тlолго ротаялъул хъизаназухъе

Зигара бан кагътал цо къоялъ хъвараб.

Гlабдулмажидовал рукlана нижгун.

Гlабдулманаповал рукlана нижгун.

Мухlамад Хlажиев, Сагlду Мусаев

Магlарул бахlарзал къанщана гьенир.

4.Рагъул соназул поэзиялда хасаб бакl ккола эбелалъул рокьуца. Рагъда ругезги рокъор хутlаразги цоцахъе хъвалел кагътазул форма, масала: Цl. Хlамзатил «Рагъде унев васасда эбелалъ абурал рагlаби».

Нилъер Ватlаналда тlад кlкlуй бетанин,

Бай черхалда ярагъ, рагъул итаркlо.

Аваданаб гlумру кьалде буссанин,

Кье, эбелхвад, цо квер нухбитlиялъе.

Жалго хlалихьатаз чуял какулин,

Чияр гlайибазе гlинкъавлъун вукlа.

Чуял хlалихьатаз боял какулин,

Ккараб къоги хlехьон, хlухькъотlун вукlа.

«Армиялда вугев росасде хъвараб кагъат» (Цl. Хlамзат).

Нилъер пикрабазел фабрик бихханин,

Хвалчадехун рикье рокьул анищал.

Эркенал къоялда къо лъикl гьабунин,

Къалеб кьенсер-бералъ росе фашистал.

5.Тушманасде данде вагъулаго. Дунялго хlикмалъизабулеб багьадурлъи бихьизабурав, халкъалъул мурадазе гlоло жиндирго рухlалдаги барахщуларев рагъухъанасул хlакъалъулъ тема. Р. Хlамзатовасул «Россиялъул солдатал» абураб поэмаялда хвалил мацlалда вугев нилъер Дагъистаналъул вас М-З. Гlабдулманаповас фашистазул офицерасда цин бадибе туна, цинги абуна:

Фашистазул гьаби, гьанир гlенекке,

Дун гlурусав вуго, Совет чи вуго,

Гьал чlварал гlадамал дир вацал руго.

Ниж цо Ватlаналъ гlезе гьарурал

Гучаб Россиялъул солдатал руго.

Гьединго «Таня» абураб кечlги буго гьеб темаялда хъвараб.

Цlа боркьарал рагъал ракьалда лъейгун,

Кьварараб тулпаралъ туманкl босана.

Босун солдатасул шинельги ретlун,

Тlасан рачел къана къвекlаб цlудуца.

Улкаялъул канлъи Москваялъейилан

Ккараб хlинкъиялда данде йортана.

Талихlалъул бадий балагьалда гъорлъ

Гъарлъ гъалбацlлъун къокъана къаси рохьазде.

- - - - - - - - - - - - - - - - - - - - - - - - - - - - - - - - - -

Би гьекъон къеч хьарал солдатал рачlун,

Сверун ккола Таня тушманзабаца.

Кварида яниги гlазаб кьуниги,

Танял кlутlбуздаса кlулал ричlичlо.

Кlал гьакlкlарал бацlал тlаделъаниги,

Тlон чармил бахъараб хъиргъу чучичlо.

6.Лъималазул бахlарчилъиялъул, фронталдаги, тылалдаги гьезул хlаракаталъул хlакъалъулъ: Цl. Хlамзатил «Пионеразул посылка», «Пионеразе фронталдасан жаваб», «Пионерасул хоб»:

Дун Совет аскаргун рагъул нухдасан

Кодоб автоматгун унев вукlана.

Басрияб Русалда гlагарде щведал,

Дида цебе чlана цо гьитlинаб хоб.

Талихlалъ, дандчlварай херай кlодоца

Дида гьеб хобалъул хабар бицана.

Габуниб багlараб галстук бухьарав

Героясул рагъул гьунар бицана.

Гитлерил фашистаз, ккун росулъ вачун,

Васасе гьабизе гlакъуба течlо.

Киса, щай вачlарав гьас бицинчlелъул

Копое вухана гlалхул хlайваназ.

Гьитlинаб черхалъул чара хваниги,

Тушманасда гьасул гьаракь рагlичlо.

Чlвачlого телилан рагlи кьуниги

Фашистазда васас цlарцин бицинчlо.

7.Рагъул соназда Дагъистаналъул хъвадарухъабаз цlидасан кlвар буссинабуна сатираялде. Цl. Хlамзатица хъвана: «Гитлерил охол маргьаби», «Гитлерил роол маргьаби», «Фашистазул культура».

8.Рагъул магъалоялъул бакlлъи, гьелъ халкъалъе гьабураб балагь, гьарурал камиял. Гьеб кинабго такрарлъиялдаса бугеб хlинкъи. Гьеб гьукъизе халкъалде балеб ахlи. Гьединаб темаялда хъвараб буго Р. Хlамзатовасул «Хиросима» абураб асар. Гьениб хъвалеб буго:

Дица бухулеб буго

Хиросималъул цlумур; –

Цlа кенчlола гьелдасан

Паркъ-паркъун, пири гlадин.

Гьелъул гьаракь зобалаз

Данде такрар гьабула, –

Гьелчола океанал,

Зваргъола дунялалда

Гьаб зваргъи зигар гуро;

Ахlи буго яхlалде

Гlенекке, халкъал, халкъал!

Дун Хиросима буго.

Атомалъул гlурдахlан,

Гlалам, кlочон тоге гьеб.

Хиросималда бижана (1965 с.) шагlирасул «Хъахlал къункъраби» абураб кечl.

Дида ккола рагъда камурал васал

Кирго рукъун гьечlин къанабукь лъечlин

Мугlрул тун, рикlкlада хъахlил зобазда,

Хъахlал къункърабазде руссун ратилин.

Дие хас гьабун абизе бокьун буго, лъимал, киназдаго гlадин, нилъер росдадаги хъвана рагъалъ жиндирго кваркьи. Рагъде ана нилъер росдалги гlолохъаби, киналниги 23 чи. Гьел рухlалда барахщичlого рагъана гитлерил фашистазда данде нилъер эркенаб гlумруялъе гlоло, нилъер талихlаб букlинеселъе гlоло. Гьезул гlемерисел тlад руссинчlо. Гьезие сайгъат гьабула дица гьаб кечl: «Ана гlолохъаби Ватlан цlунизе».

Эбел-Ватlаналде тlаде къо ккедал,

Къватlире рахъана мугlрул гlолилал.

Улбузда росу тун, къватlиб бакl лъачlел

Къисматалъ рачана рикlкlа-рикlкlаде.

Рорхатал мугlрузе тlагърал хьвагlана,

Гъваридал кlкlалазе бутlрул къулана,

Къаникь тушманги лъун тlад руссинилан,

Щулияб нигатгун церехун ана.

Ана Абутlалим, Гlали, Рамазан,

Магьди, Аболмуслим, Мухlамадзагьид,

Вацал Хизроевал, Имангlалилал,

Гlабдухlалим, Къурбан, Маламухlамад.

Нуж ана гlагараб Ватlан цlунизе,

Гlолохъанлъиялъе рокьи цlунизе,

Рокьаралщиназе рокьи цlунизе,

Кьогlав тушманасе гlажал бикьизе.

Нуж ана, хутlана хадур ралагьун,

Гlагарал, божарал, рекlей хириял.

Гьезул гlемерисел гьебсагlатги

Нуж рачlинин абун хьулазда руго.

9.Лъугlана гlасияб рагъ. Тушман жиндирго рукlнив сукlизавуна. Нилъер халкъалъ фашистазда тlад бергьенлъи босана. Байбихьана рагъда хадусеб гlуцlарухъанлъиялде. Рагъуца чlунтlизарурал шагьаралги росабиги цlидасан разе, рагъуца биххизабураб магlишат цlидасан гlуцlизе квер бана халкъалъ.

Литератураялде гьоркьоре рачlана цlиял темаби – рагъуца чlунтизабураб цlидасан гlуцlи. Гьединаб темаялда хъван буго Р. Хlамзатовасул «Дир ракьалда кьалда».

Дир ракьалда кьалда гlадан холаро.

Хваразул цlар лъола цlи гьаруразда.

Ва рижула васал меседил гlадал

Инсул жигар щварал жеги камилал.

Дир ракьалда цlаялъ ригь бухlуларо.

Цlа тlаса иналде цlиял гьарула.

Ва гlола шагьарал гогьар матlудал,

Гъоркьиялъул цlаргун дагьалши цlакъал.

Нилъер щивасда тlадаб буго дунялалда тlадго ракълие гlоло къеркьезе. Нилъее рагъ хlажат гьечlо, рекъел хlажат буго. Гьединаб темаялда хъвараб буго Р. Хlамзатовасул «Йохъ, рагъ букlине гьечlо» абураб кечl.

Йохъ, рагъ букlине гьечlо.

Рекъел букlине гьечlо.

Рагъуй къали бухулел

Жалго рухизе руго.

Нилъее бокьун гьечlо

Рухlарал ахал, хурзал,

Рехарал бомбабаца

Риххизарурал рукъзал.

Нилъее бокьун гьечlо

Гьарурай эбелги чlван,

Лъимер каранде бахун,

Бабайилан гlодизе.

Нилъее бокьун буго

Рекьаризе, хlалтlизе,

Ракълилаб гlумруялда

Гlарцул тlугьдул рижизе.

Нилъее бокьун буго

Цlиял минаби разе,

Сверун гьел рихьуларел

Ахал гlезе гьаризе.

Нилъее бокьула нилъерго Ватlан, нилъерго гlагараб ракь, гlагараб халкъ, гlагараб мацl, инсул мина, эбелалъ корохъ бежулеб чадил тlагlам, махl. Нилъер улка буго бищунго берцинаб, бищунго бечедаб, гьарзаяб, бищунго эркенаб, бищунго къуватаб. Нилъер гlадаб улка лъилниги гьечlо. гlумруги нилъер гьениб талихlаб буго. Гьединаб буго Расулил «Тlолго дунялалда тlад сверун вусса».

Тlолго дунялалда тlад сверун вусса,

Ралъадал гlоразде бер щвезе гьабе.

Гlемерал улкаби рихьила дуда,

Амма нилъер гlадаб гьечlебха улка.

Ралъадалгун гlорал нилъел гъваридал

Рохьалгин авлахъал нилъер гlатlидал

Хъал бугел заводал зваргъелел даим.

Тlогьол гьава буго гьелчелеб магъилъ.

10.Ватlаналде къо ккани рахъине нилъ кидаго хlадурал руго. Гьединаб буго М. Сулимановасул «Бихьана бергьенлъи» абураб кочlол темаги.

Дида лъала нагагь балагь рещтlани,

Тlоцеве къватlиве дун вахъуневлъи.

Ккани гьадабго нух такрар гьабизе

Бокьараб къоялъ дун къачlан вукlинги.

Рагъ гьечlониги, гьал гlащтlичагlазул, гlадамазул, гlадада гlодоре биял тlолел чlвадарухъабазул гlасиял ишал, гlорхъи бегарал лъугьа-бахъинал камулел гьечlо ахираб заманалда нилъер улкаялда. Гьелъ гlадамазул рахlат хвезабулеб буго. Гьедин кутакалда рахlат хвезабун букlана гьел бидулазул гlорхъолъа рорчlарал ишаз нилъер кlудияв шагlир Хlамзатил Расулил. Гьединал чагlазда гьес чlагого хварал чагlиял абулеб . Гьезие шагlирас жиндир хъахlал къункърабазул тlелазулъ бакlцин кьолеб гьечlо. Гьедин хъвалеб буго «Хъахlал къункърабазул къварилъиго щиб» абураб кочlолъ.

Хъахlал къункърабазул къварилъиго щиб

Къоринире ккарал макказул гlадаб.

Гьезул къуркъуралъул бакъвараб магlу

Багlараб биялде бугин сверулеб.

Исана мугlрузда тlасан унаго,

Тlавап батlайсан бугин гьабулеб.

Гьаваялда гьезул кьерал тlуркlулеб

Кьвагьи гlодосандай рагlулеб бугеб?

Рагlаби лъукъараб дир кочlол къункъра,

Къокъаялда хадуб боржинарищ мун?

Зобал къотlулезда, къотlи гьечlого

Гьаб ракьалъ гьекъолеб бидул бицине.

Хваразул рухlазул хlохьел батани,

Хьухьаздеги сверун, хъахlил зобазда,

Эзухъ урхъаралги гьаб дунялалда

Гlемерал ругила абуларел щал?

Щубидеги сверун, магlил гаразукь,

Кьижараб хвел бугин хадуб борчlизе.

Рачlунезда цебе унезул бухьен

Бухьунеб рухьенлъун лъугьунарищ нуж?

Нижеца чlагояз щиб бицаниги,

Чlагого хваразе гьечlо нужелъ бакl.

Бакlго лъукъун буго рухlалъул къункъра,

Биччала боржине нужеда хадуб.

Нужеде шагlирасул аманатги васигатги буго, лъимал: чlаго хвезе чlоге, къадру-ас цlуни, нужеда рихараб чидай гьабуге, нужерго росу бокьа, нужерго гlадатал рокьа, гlураб Ватlаналъе ритlухъал рукlа.

**2. Рагъул темаялда хъварал асарал малъулеб авторасул методика.**

Рагъул асарал малъулеб мехалъ гьел лъималазда рич1ч1изе рук1ине нижеца т1оцебесеб иргаялда гьабула анализ. Анализ гьабулеб мехалъ, к1вар кьола асаралда жаниб бищунго камилал, героязул образ рагьулел, гьез рагъда бихьизабураб бах1арчилъи баян гьабулел бак1азде. Гьединго х1алт1изарула ц1иял къаг1идаби, г1адатиял гурел дарсал.

Мух1амад Г1абдулх1алимовасул «Т1аса лъугьа гьалмагъ майор» абураб асар малъулеб мехалъ гьарула инсценировка: Саша штабалде вачун вач1ин, гьесул майорасулгун гара-ч1вари. Гьединго ц1алдохъабазда бихьизабула видеофильм «Рагъул лъимал». Р.Х1амзатовасул «Маша» малъулеб мехалъ ц1алдохъаби гьеб асаралъе иллюстрация гьабизе т1амула.

Анлъабилеб классалда малъулеб т1олго дунялалдаго машгьураб Р.Х1амзатовасул «Къункъраби» малъулеб мехалъ «Хъах1ал къункъраби» кьурди лъола. Хъах1ал къункърабазда гьоркьой ч1ег1ераб рет1елги рет1ун жиндирго вас валагьулей эбел йихьизаюла. Кагътил къункъраби къот1изе, къункърабазе бараб памятникалъул суратал рахъизе т1амула лъимал. Гьединго бат1и-бат1иял мац1азда ах1улеб гьеб кеч1 лъималазе биччала.

Инсценировкаби гьабизе рес бук1уна г1емерисел рагъул темаялда хурхарал асарал малъулеб мехалъ. Гьедин Ражаб Динмух1амаевасул «Хиянатчи» малъулеб мехалъ гьабула инсценировка: Мадих1атги Мух1амадги кьурулъан бугеб къваридаб нухда данде ккараб куц, Мадих1ат жий рагъде йит1еян военкоматалде ин, Мух1амад колоде Мадих1атихъе вач1ин, жив вахчейилан гьес гьелдаса т1алаб гьаби ва гьелъ гьев нохъода ч1вараб куц.

Расул Х1амзатовасул «Херасима» кеч1 малъулеб мехалъ нижеца х1алт1изабула слайд-презентацияби: Херосималъул ц1умуралъул сурат, кагътил къот1арал хъах1ал къункърабазул ччит1иргун яч1уней япониязул ясалъул суратал, атомалъул г1урдалх1аналъул сурат. Гьединго лъималазда бихьизабила Херасима Ногасаки шагьаразде т1аде атомный бомба рехиялъ гьабураб г1асилъи баян гьабулеб видеофильм.

Г1абдулмажид Хачаловасул «Хваразул ц1аралдасан» абураб поэма малъулеб мехалъ лъик1аб бук1уна литературиябгун-музыкалияб композиция дарсида г1уц1изе.

Расул Х1амзатовасул «Россиялъул солдатал» малъулеб мехалъ к1вар бук1ел бак1азул (Г1абдулманаповасул немцазулгун гара-ч1вари бихьизабулеб бут1аялъул) инсценировка бихьизабила. Инсценировкаялъ рес кьола ц1алараб асар наглядно бихьизабизе. Асар бич1ч1иялъе гьелъ к1удияб кумек гьабула.

Цоги г1емерал х1алт1аби гьаризе бегьула рагъул темаялдехун ц1алдохъабазул рокьи бижизабизе. Ветераназулгун бухьен къот1изе толаро нижер школалъ. Гьелъулги к1удияб к1вар буго.

Х1асил

Рагъул тема школалда малъиялъул аслияб мурад буго ц1алдохъабазда рагъул бицунел асарал рич1ч1изари, рагъалъ вас гьавуларевлъи гьезда бич1ч1изаби. Гьединго дуниялалда цо миллат цогидалдаса т1ок1аб яги лъик1аб бук1унареблъи, цониги чиясда т1ад зулму гьабизе бегьунгут1и лъималазе баян гьаби.

Гьеб кутакалда к1вар бугеб суал буго, тарих хисизейилан лъугьарал цо-цо хасал г1адамалги ругелъул загьирлъун гьанже заманалда. К1удияб Ват1анияб рагъ лъуг1ун лъабкъоялда анц1гониги сон унеб буго. Гьелъул г1ахьалчаг1иги дагьлъулел руго. Замана анаг1ан гьеб к1очон толеб буго. Тарих хизизабизе лъугьунел руго цо-цо къват1иса х1укуматалъул дунялалда т1ад ханлъи бокьарал х1укуматазул бут1рул. Гьанжелъизег1ан фашизм дуниялалдаса лъуг1изабурал, т1олго халкъазе эркенлъи щвезабурал рагъухъабилъун рик1к1унаан нилъер рагъухъаби. Гьанжейин абуни, ракьал рахъулел хъамалчаг1и гьел рук1арал г1адин бицунеб буго дуниялалда. Г1иц1го Украинаялда бугеб х1алалъухъ балагьани, нилъеда бихьула гьединаб пикруялъ дуниялалдаго щулиял кьалбал риччан рук1ин. Цере бах1арзаллъун рук1арал гьеб рагъул г1ахьалчаг1и, гьанже гьенир хъамалчаг1илъун раг1изарун руго, рагъул заманалда Украиналъул халкъалда зулму гьабулел рук1арал бандеровцал бах1арзаллъун ч1езарун руго. Гьезие шапакъатал кьолел руго, парадал гьарун, к1одо гьарулел руго. Америкаялъул школазда малъулел тарихалъул т1ахьазда хъван раг1ула гьеб рагъулъ бергьенлъи гьеб х1укуматалъ босанилан. Ц1алдохъабиги гьелде божиларищха. Гьедин дуниялалдаго тарихалъул бит1араб баян лъалеб гьеч1о, хасго г1ун бач1унеб г1елалда.

Щибаб соналъ бергьенлъиялъул къо Россиялго к1одо гьабуниги, нилъерго цо-цо лъималазда рагъул х1акъалъулъ ц1акъго дагь гурони лъалеб гьеч1о. Гьеб нилъерго г1айиб буго. Патриоталлъун куцазе ккола лъимал. Гьезда нилъерго бах1арчияб халкъалъул бицине ккола. Умумузул мисалалдалъун куцазе ккола гьел. Нижер ц1алдохъабаз нижерго росулъа рагъда рук1арал г1адамазул г1умруялъул х1акъалъулъ баянал рак1арула. Рагъдаса ч1варал, араб бак1 лъач1ого гьенир т1аг1арал, ч1аго гьениса т1ад руссарал г1адамазул школалда стенд гьабун буго.

Цоги нижер х1алт1ул х1асиллъун нижеца рик1к1уна нижер лъималазда г1емерал рагъул куч1дул рек1ехъе лъалел рук1ин, районалда т1орит1улел ич1абилеб маялда хурхарал къецазда гьез бергьенлъаби роси, рагъул г1ахьалчаг1азул адаб гьаби.

Пайда босараб литература

1. Поэзия военных лет в творчестве Э.Кациева// Вып.13. - Махачкала, ДГПУ 2004.-С. 43-46.
2. Усахов М-Р. Авар адабият. Махачкала, 2006 г.
3. Хачалов Г1. Т1аса рищарал асарал. Махачкала, 2006 г.

4. Газета «Х1акъикъат» 2011 соналъул киналго номерал

5. Журнал «Х1акъикъат» 2008 соналъул киналго номерал